
Kommunedirektørens innstilling
1.        Klagen tas ikke til følge. Vedtak av 15.04.26 i sak 274/26 opprettholdes.
2.        Saken oversendes Statsforvalteren i Vestfold og Telemark for endelig avgjørelse
 


SAKSUTREDNING
Kort om saken
Saken gjelder klage på avslag om dispensasjon fra regulert byggegrense mot Porsgrunnselva, for oppføring av et drivhus.  
Kommunen vurderer at oppføring av drivhus utenfor byggegrensen vil bidra til et mer bebygd og privatisert preg langs elva. Særlig sett fra vannet vil tiltaket fremstå som en utvidelse av den private sonen og dermed svekke opplevelsen av en åpen elvebredde for allmenheten. Kommunen mener derfor at hensynene bak byggegrensen vil bli vesentlig tilsidesatt dersom dispensasjon gis.
Kommunedirektøren kan ikke se at det fremkommer opplysninger i klagen som tilsier et annet resultat. Det innstilles på at vedtaket opprettholdes.
 
 
Planstatus
Området er i reguleringsplan for gang- og sykkelbru over Porsgrunnselva, Storvegen - Reynoldsparken av 13.06.19, sist endret 22.08.22, regulert til boligbebyggelse med hensynssone for bevaring kulturmiljø.

Rettsvirkningene av reguleringsplanen fremgår av plan- og bygningsloven (pbl.) § 12-4. Ifølge annet ledd må ikke tiltak være i strid med planens arealformål eller bestemmelser.
 
Saksfremstilling
Tiltakshaverne Anne Marit Tobro og Håkon Tobro søkte den 02.03.26 om dispensasjon for oppføring av drivhus.
Det fremgår av søknaden at drivhuset skal ha et areal på 26,4 m2, maksimal høyde på 3,14 m og største bredde på 7,708 m. Det er opplyst at drivhuset skal oppføres i glass med grønnlakkerte lister og dekor på mønet i viktoriansk stil, på en såle av gjenbruksmurstein. Det er videre opplyst, at drivhuset stilmessig vil være tilpasset eksisterende bolig, som er en sveitservilla fra slutten av 1800-tallet.  

Drivhuset ønskes plassert nederst på eiendommen mot elva. Søker opplyser at det tidligere er opparbeidet et grunnlag/fundament inntil eksisterende støttemur. Denne delen av tomten ligger på et lavere nivå enn hagen.

Det er søkt om dispensasjon fra kommuneplanens byggegrense langs vann og vassdrag.
Eiendommen er imidlertid regulert, og det er derfor reguleringsplanens byggegrense som gjelder.  Hensynene bak denne byggegrensen er i det vesentlige sammenfallende med hensynene bak kommuneplanens byggegrense langs vann og vassdrag. Kommunen har derfor behandlet saken som en søknad om dispensasjon fra reguleringsplanens byggegrense.
Dispensasjonssøknaden ble ikke nabovarslet etter pbl. § 21-3, jf. pbl. § 19-1 annet punktum. Kommunen fant ikke grunn til å kreve nabovarsling, da søknaden ble vurdert ikke å kunne føre frem.
I kommunens vedtak av 15.04.26 i sak 274/26 ble søknad om dispensasjon fra regulert byggegrense avslått.
Det siteres fra vedtaket:
«Hensyn bak bestemmelsen er generelt å ivareta naturverdier, landskap, kulturminne og friluftsinteresser, jf. pkt. 1.4.3.1 i kommuneplanens bestemmelser og pbl. § 1-8 første ledd.
Hensyn bak regulert byggegrense i reguleringsplanen er sammenfallende med hensyn byggegrense i kommuneplanens arealdel. Derfor har kommunen ikke krevd en ny søknad. Søknaden er sendt til Statsforvalteren i Vestfold og Telemark til uttalelse, jf. pbl. § 19-1 fjerde punktum. På bakgrunn av begrenset kapasitet har Statsforvalteren ikke kunnet prioritere denne saken og ga ingen uttalelse.
Eiendommen ligger innenfor en ny vedtatt reguleringsplan med fastsatt byggegrense. Oppføring av drivhus utenfor byggegrensen anses å være i strid med hensynene bak byggegrensen, da tiltaket påvirker arealstrukturen og utnyttelse. Eiendommen har tilstrekkelig areal til å plassere drivhuset innenfor byggegrensen.
I tillegg vil plasseringen kunne påvirke allmenhetens interesser langs elva. Hensynet bak byggegrensen er blant annet å begrense plassering av bebyggelse nær vassdraget.
Siden begge vilkårene i pbl. § 19-2 annet ledd må være oppfylt før dispensasjon kan gis, er det ikke nødvendig å ta stilling til om fordelene ved å gi dispensasjon er klart større enn ulempene.»
Vedtaket ble påklaget av tiltakshaver v/Lars Gabrielsen, Arkitektkontoret Børve Borchsenius den 15.05.26. I forbindelse med klagen ble dispensasjonssøknaden nabovarslet, og kvittering for nabovarsling ble oversendt kommunen.
Klager viser til at hagen er tilbakeført til opprinnelig stil fra slutten av 1800-tallet, og at det omsøkte drivhuset er tilpasset både hovedhuset og hageanleggets historiske uttrykk.  
Klager er uenig i kommunens vurdering om at eiendommen har tilstrekkelig areal til å plassere drivhuset innenfor byggegrensen. Klager viser til at en slik plassering vil bryte med eiendommens historiske hageanlegg og forringe den helheten som nylig er tilbakeført. Videre anfører klager at drivhuset ved plassering innenfor byggegrensen vil ligge vesentlig høyere i terrenget og dermed fremstå som mer dominerende. Klager mener derfor at omsøkt plassering er den mest hensiktsmessige.  
Klager hevder at kommunens vurdering bygger på generelle hensyn, uten en konkret vurdering av tiltakets faktiske påvirkning på de stedlige forhold. Blant annet er det vist til at kommunen ikke har dokumentert hvordan drivhuset konkret vil påvirke naturverdier, landskap, kulturmiljø eller allmenhetens interesser på en negativ måte.
I klagen vises det til at kommunen ikke har funnet det nødvendig å ta stilling til om fordelene ved dispensasjon er større enn ulempene. Klager anfører at pbl. § 19-2 forutsetter en konkret og samlet vurdering av tiltakets faktiske konsekvenser.
Klager anfører at tiltaket må ses i sammenheng med planlagt gang- og sykkelbru (o-GS3). Denne utgjør et omfattende og visuelt dominerende offentlig tiltak i området. Sammenlignet med dette fremstår drivhuset som et lite og underordnet tiltak, både i omfang, høyde og synlighet. Drivhuset medfører verken inngrep i elva eller begrensninger i ferdsel og tilgjengelighet, og innebærer ingen vesentlige ulemper for allmenheten.
Det vises også til at det på tilgrensede eiendommer tidligere er etablert tiltak nærmere elva enn det omsøkte tiltak, noe som tilsier at byggegrensen kan vurderes.
Videre anfører klager at hensynene bak reguleringsplanens byggegrense ikke blir vesentlig tilsidesatt og dispensasjonsvilkårene anses som oppfylt.
 
Kommunedirektørens vurdering
Tiltakshaver er part med klagerett, jf. forvaltningsloven (fvl.) § 28 første ledd. Frist for å klage på vedtak av 15.04.26 ble forlenget til 27.05.26. Klagen er derfor rettidig fremsatt, jf. fvl. § 29 første ledd.
De relevante påstandene i klagen er vurdert, men Kommunedirektøren kan ikke se at disse inneholder opplysninger som tilsier endring av vedtaket. Det er likevel grunn til å kommentere følgende:
Det søkes om oppføring av drivhus i strid med reguleringsplanens byggegrense mot Porsgrunnselva. Tillatelse krever følgelig dispensasjon etter pbl. § 19-2.
Dispensasjon kan bare gis dersom hensynene bak bestemmelsen det dispenseres fra, eller hensynene i lovens formålsbestemmelse, ikke blir vesentlig tilsidesatt. I tillegg kreves at fordelene ved å gi dispensasjon er klart større enn ulempene etter en samlet vurdering.
Hensynene bak byggegrensen i reguleringsplanen er generelt å ivareta naturverdier, landskap, kulturmiljø og friluftsinteresser, samt å hindre nedbygging og privatisering langs elva.
Det skal som utgangspunkt mye til for å fravike en fastsatt byggegrense langs vassdrag ved dispensasjon. Arealplaner er undergitt en omfattende beslutningsprosess der så vel offentlig som private interesser har mulighet til å delta. Det skal derfor ikke være kurant for bygningsmyndighetene å fravike, ved dispensasjon, en arealplan som bystyret med bindende virkning har vedtatt.
En dispensasjon i denne saken vil også kunne svekke byggegrensens funksjon som styringsverktøy og bidra til økt privatisering og nedbygging langs elva over tid.
Kommunen er ikke enig i klagers anførsel om at vurderingen i avslagsvedtaket bygger på rent generelle hensyn. Det er foretatt en konkret vurdering av den omsøkte plasseringen og dens virkninger på stedet. Selv om drivhuset etter klagers oppfatning er tilpasset eksisterende bolig og hageanleggets historiske uttrykk, og selv om det ønskes plassert på et lavere terrengnivå, vil det etter kommunens vurdering fremstå som et nytt bygningselement i sonen mot elva.
Drivhuset vil være synlig både fra elva og fra omgivelsene for øvrig. Etter kommunens vurdering vil tiltaket bidra til et mer bebygd og privatisert preg langs elvebredden. Særlig sett fra vannet vil drivhuset fremstå som en utvidelse av den private sonen. Dette svekker opplevelsen av en åpen og tilgjengelig elvebredde for allmenheten i strid med hensynene bak byggegrensen.
Klagers anførsel om at drivhuset er et lite og underordnet tiltak sammenlignet med planlagt gang- og sykkelbru, endrer ikke kommunens vurdering. Den planlagte brua er et offentlig infrastrukturtiltak forankret i reguleringsplan. Dette er ikke sammenlignbart med et privat tiltak som krever dispensasjon fra samme plan.
Kommunedirektøren fastholder også vurderingen av at eiendommen har tilstrekkelig areal til å kunne vurdere alternativ plassering av drivhuset innenfor byggegrensen. Det at en slik plassering etter klagers syn vil være mindre ønskelig ut fra hensynet til hageanleggets komposisjon og terrengtilpasning, kan ikke være avgjørende ved vurderingen av om det skal gis dispensasjon fra reguleringsplanen.
På bakgrunn av ovennevnte vurderer kommunen at hensynene bak byggegrensen vil bli vesentlig tilsidesatt dersom det gis dispensasjon.
Kommunen bemerker at vilkårene i pbl. § 19-2 er kumulative. Da hensynene bak byggegrensen anses vesentlig tilsidesatt, er det ikke nødvendig å gå videre til en interesseavveining av fordeler og ulemper. Det kan likevel bemerkes at fordelene som er påberopt i hovedsak er av privat karakter og knytter seg til tiltakshavers bruk av egen eiendom. Uansett finner kommunen at disse fordelene ikke kan anses klart større enn ulempene tiltaket medfører for de allmenne hensyn byggegrensen skal ivareta.  
Etter en samlet vurdering finner kommunedirektøren at vilkårene for dispensasjon ikke er oppfylt.
Klager har vist til at det på tilgrensende eiendommer tidligere er etablert tiltak nærmere elva enn det omsøkte tiltaket. Kommunedirektøren forstår dette som en anførsel om at saken må vurderes tilsvarende, og at et avslag i foreliggende sak vil innebære usaklig forskjellbehandling. For at en slik anførsel skal kunne føre frem, må det foreligge faktisk og rettslig sammenlignbare saker.
Selv om anførselen ikke er knyttet til konkrete eiendommer eller tiltak, har kommunen undersøkt de nærmeste eiendommene langs elva. For flere av eiendommene gjelder at dagens situasjon skriver seg fra eldre etableringer eller tiltak vurdert etter annet plangrunnlag enn i foreliggende sak. Dette gjelder blant annet eldre bebyggelse som fremgår av historiske flyfoto, og tiltak som er etablert før gjeldende reguleringsplan for aktuelle eiendom.
Kommunen kan på denne bakgrunn ikke se at det er påvist faktisk og rettslig sammenlignbare tilfeller som gir grunnlag for å fravike reguleringsplanens byggegrense i denne saken. Kommunedirektøren kan etter dette ikke se at avslaget innebærer usaklig forskjellbehandling.
Det bemerkes for øvrig at dispensasjonsvurderingen etter pbl. § 19-2 skal være konkret og individuell. Eventuelle tiltak på andre eiendommer kan derfor ikke i seg selv begrunne dispensasjon i denne saken.

1. Søknad om dispensasjon 02.03.2026
1.1. Kartutsnitt 1
1.2. Kartutsnitt 2
1.3. Plantegning av drivhus 26.02.2026
1.4. Foto tatt fra elva - gammelt foto
1.5. Bilde av drivhus - Antique Orangerie mur
1.6.  Forespørsel om uttalelse fra Statsforvalteren 11.03.2026
1.6.1. Ingen uttalelse fra Statsforvalteren 11.03.2026
2. Vedtak om avslag på dispensasjon fra regulert byggegrense - Oppføring av drivhus 15.04.2026
3. Klage på avslag på dispensasjon 15.05.2026
3.1. Opplysninger gitt i nabovarsel 30.04.2026
3.2. Kvittering for nabovarsel
3.3. Situasjonsplan
3.4. Landskapsplan
3.5. Foto - Historisk hage
3.6. Foto - Hage under tilbakeføring
3.7. Foto - Tilbakeført hage

